Ασκληπιόδωρος ο Αθηναίος

Ο Ασκληπιόδωρος ο Αθηναίος (αρχ. ελλ. Ἀσκληπιόδωρος, 4ος αιώνας π.Χ.) ήταν αρχαίος Έλληνας ζωγράφος από την Αθήνα. Ο Ασκληπιόδωρος ήταν σύγχρονος με τον φημισμένο Απελλή, ο οποίος θεωρούσε ότι ο Ασκληπιόδωρος τον ξεπερνούσε σε θέματα συμμετρίας και αναλογίας, καθώς και στην ορθότητα του σχεδίου του. Επίσης τον Ασκληπιόδωρο αναφέρει ο Πλούταρχος, που τον τοποθετεί ανάμεσα στους καλύτερους ζωγράφους της εποχής του, στο ίδιο επίπεδο με τον Ευφράνορα και τον Νικία. Ο Πλίνιος ο ΠρεσβύτεροςΠλινίου Naturalis historia, xxxv μας πληροφορεί ότι ο τύραννος Μνάσων της Ελατείας αγόρασε ζωγραφικό πίνακα του Ασκληπιοδώρου που παρίστανε τους Δώδεκα θεούς πληρώνοντας τριάντα μνες για κάθε μορφή που απεικονιζόταν στον πίνακα.

Ο Πλίνιος αναφέρει και έναν ομώνυμο γλύπτη, συγκεκριμένα ανδριαντοποιό, ο οποίος φιλοτεχνούσε ανδριάντες φιλοσόφων, τον οποίο μερικοί ταυτίζουν με τον ζωγράφο Ασκληπιόδωρο, το πιθανότερο ωστόσο είναι ότι πρόκειται για διαφορετικό πρόσωπο, μεταγενέστερο (άκμασε περί το 300 π.Χ.).


Παραπομπές

Πηγές
 Το ομώνυμο λήμμα στη Νέα Ελληνική Εγκυκλοπαίδεια «Χάρη Πάτση», τόμος 7, σελ. 80

Ασκληπιοδωρος